ગિરદીના ઠેકાણે અનેક વખત લોકોને નેટવર્ક મળતું નથી. એમાં કૉલડ્રૉપથી લઈને ડેટા કનેકશન જેવી અનેક સમસ્યા નડે છે. જોકે અત્યારે તો ઘણી જગ્યાએ વાઇફાઇ હૉટસ્પૉટ બેસાડવામાં આવ્યા છે. એનો ઉપયોગ કરીને નેટવર્ક સુવિધા વધુ સક્ષમ બનાવી શકાય એ બાબતે આઇઆઇટી મુંબઈના પ્રાધ્યાપક પ્રસન્ન ચાપોરકર અને પ્રાધ્યાપક અભય કરંદીકર તેમ જ પીએચડી વિદ્યાર્થી અર્ધદીપ રૉયે એક સંશોધન કર્યું છે. એ મુજબ એ વિસ્તારના બધા નેટવર્કના ટાવર અને વાઇફાઇ ઍક્સેસ પૉઇન્ટનાં નિયંત્રણ એક જ જગ્યાએ રાખવાં. એને લીધે મોબાઇલ-યુઝર ફોન વાપરવાનું શરૂ કરે એટલે કયા ટાવરના માધ્યમથી સારો વૉઇસ-કૉલ જઈ શકશે તેમ જ કયા ટાવરના માધ્યમથી સારા ડેટા-કનેક્શન મળી શકશે એની જાણ પળભરમાં થઈ શકશે અને એ મુજબ યુઝરને ઉત્તમ દરજ્જાની સુવિધા પૂરી પાડવામાં આવશે.